Baba sterf ná hou met houtArgieffoto ŉ Drie maande oue baba is Woensdag in ŉ hospitaal in Koster, Noordwes, dood nadat sy pa hom glo met ŉ stuk hout geslaan het. Kol. Sabata Mokgwabone, provinsiale polisiewoordvoerder, het gesê die voorval het Dinsdag omstreeks 21:00 in die Reagile-informele nedersetting naby Koster plaasgevind. “Die 37-jarige pa het na bewering ŉ uitval met sy 21-jarige vriendin gehad, terwyl sy die baba in haar arms vasgehou het,” het Mokgwabone gesê. “Hy het tydens die argument ŉ stuk hout opgetel en wou haar vermoedelik daarmee slaan, maar het egter die baba teen sy kop getref.” Die twee het paramedici van Emergency Medical Rescue Services ontbied en die baba is na ŉ nabygeleë hospitaal geneem. Die baba het Woensdag in die hospitaal aan sy beserings beswyk. Die man is Dinsdagaand in hegtenis geneem. Hy sal na verwagting Donderdag in die Koster-landdroshof verskyn op aanklag van moord.